Diari Oficial de la Generalitat Valenciana


Sumari del DOGV 556, del 30-03-1987 (1987/808458)

ORDRE de 24 de febrer de 1987, de la Conselleria d'Agricultura i Pesca, per la qual es convoca la concessió de subvencions a cooperatives agràries i SAT, per la realització d'anàlisis d'inversió i estudis de mercat.
-----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1987/02/24/(3)/dof/vci/html**

### Dades del document

Número de DOGV
:   556

Data del DOGV
:   30-03-1987

Secció del DOGV
:   DISPOSICIONS GENERALS

Número del document
:   1987/808458


Data del document
:   24-02-1987

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Ordre de 24 de febrer de 1987, de la Conselleria d'Agricultura i Pesca, per la qual es convoca la concessió de subvencions a cooperatives agràries i SATs, per la realització d'anàlisis d'inversió i estudis de mercat.  
El Decret 198/1985 de 23 de desembre del Consell de la Generalitat Valenciana, disposa l'aprovació de diverses actuacions conduents a la modernització del sector agrari valencià.   
La necessària modernització d'aquest sector ha de ser plantejada igualment a les Cooperatives agràries de la nostra Comunitat. Les exigències de qualitat, eficàcia, rendibilitat empresarial,... etc., en fan necessària una anàlisi interna i externa.   
Aquesta modernització del sector agrari passa per un millor coneixement del mercat a què van dirigits o poden dirigir-se els productes elaborats o comercialitzars per les cooperatives; així com per analitzar detingudament i objectiva la rendibilitat de les inversions que han de fer o que es pensen fer.   
Tots aquests estudis i aquestes anàlisis suposen habitualment, atés el seu grau de complexitat, el concurs d'empreses que hi estiguen especialitzades, amb un cost d'execució que en desincentiva la utilització, malgrat la conveniència i encara necessària utilització, de cara a un plantejament adient de la gestió.   
Tenint en compte aquesta situació i per fomentar la realització d'aquest tipus d'estudis que poden garantir una major i millor presència de les cooperatives agràries en la comercialització de les produccions dels seus socis, fent ús de les facultats que per la Disposició Final Primera del Decret 198/1985, de 23 de desembre tinc atribuïdes,   
ORDENE:  
Article primer  
Mitjançant aquesta Ordre hom convoca la concessió de subvencions a les Cooperatives i Societats Agràries de Transformació per a la realització d'anàlisis d'inversions i estudis de mercat.   
La subvenció serà concedida prioritàriament quan les anàlisis i els estudis s'orientaran a la industrialització i comercialització cooperativa de l'oli, el vi, l'ametla, la garrofa, la ramaderia, i en general, qualsevol altra producció de les comarques de secà de la Comunitat Valenciana, sense perjudici de poder concedir-la, quan així serà estimat convenient, a d'altres subsectors agraris.   
Article segon  
Podran ser beneficiaris d'aquestes subvencions les cooperatives agràries i societats agràries de transformació amb domicili social situat a la Comunitat Valenciana, i tindran preferència per a la concessió d'aquestes, aquelles que tinguen atorgada la qualificació d'Agrupacions de Productors Agraris (APAS).   
Article tercer  
Les subvencions concedides d'acord amb la present Ordre podran aconseguir fins a un 60% del cost dels estudis. En tot cas, la quantia màxima de la subvenció no podrà excedir la xifra d'un milió de pessetes.   
Article quart  
Sense perjudici del que estableixen els articles primer i segon, hom considera com a criteris per a la concessió de dites subvencions:   
a) La viabilitat inicial del projecte o estudi la subvenció del qual és sol·licitada.   
b) La relació de dit projecte o estudi amb la concentració de l'oferta, mitjançant la integració de productors en cooperatives de base i d'aquestes en cooperatives de segon grau.   
c) La repercussió previsible de l'execució del projecte o estudi sobre la creació d'ocupació i sobre l'augment de les exportacions.   
Article cinqué  
Les sol·licituds per a l'obtenció de les subvencions contemplades en la present Ordre hauran de ser dirigides al Conseller d'Agricultura i Pesca, i podran ser presentades al Registre General de la Conselleria d'Agricultura i Pesca, així com podrà ser utilitzat qualsevol altre mitjà previst a la Llei de Procediment Administratiu, junt amb la següent documentació:   
a) Acord de l'òrgan representatiu de la cooperativa o societat agrària de transformació, aprovant la petició de la subvenció i facultant-ne, si pertoca, un membre per a la formalització de la sol·licitud.   
b) Pressupost del projecte o estudi, acompanyats de tres ofertes d'altres tantes empreses o professionals.   
c) Certificació de l'acta en què figure l'acord de l'òrgan representatiu de l'entitat sobre l'elecció de l'empresa o professional que realitzarà el treball la subvenció del qual se sol·licita.   
d) Documents que acrediten el compliment de les obligacions fiscals i amb la Seguretat Social.   
Article sisé  
El termini de presentació de sol·licituds finalitza el 30 de juny de 1987.   
Article seté  
Les subvencions a què es refereix la present Ordre seran atorgades pel Conseller d'Agricultura i Pesca, a proposta del Director de l'Institut de Cooperativisme Agrari Valencià, i seran dotades amb els crèdits relatius a transferències de capital continguts en el programa pressupostari de la Generalitat Valenciana per a 1987.   
El pagament de la subvenció se satisfarà amb justificació prèvia de la realització de l?anàlisi d'inversió o estudi de mercat.   
Article vuité  
Obtinguda la subvenció, si hom comprovava amb posterioritat que les despeses objecte de la subvenció no responen a la realitat, l'entitat subvencionada haurà de tornar-ne l'import.   
DISPOSICIO FINAL.   
La present Ordre entrarà en vigor el dia de la publicació al Diari Oficial de la Generalitat Valenciana.   
València, 24 de febrer de 1987.   
El Conseller d'Agricultura i Pesca,  
LLUIS FONT DE MORA I MONTESINOS


Còpia Permalink ELI